Ρόναλντ Ντέιβις

Ο Ρόναντ Ντέιβις, γεννημένος στις 7 Ιουλίου 1982 στο Όλνεϊ του Ιλινόι, είναι Αμερικανός καλαθοσφαιριστής, ο οποίος αγωνίζεται στην θέση του πόιντ γκαρντ.

Καριέρα
Ο Ντέιβις ξεκίνησε να αγωνίζεται στο κολεγιακό πρωτάθλημα με την ομάδα του Όλνεϊ το 2002 και μετά από δύο χρόνια μεταγράφηκε στο πανεπιστήμιο του Ουισκόνσιν, με το οποίο αγωνίστηκε σε 63 αγώνες με 13,2 πόντους μέσο όρο.

Το καλοκαίρι του 2006, υπέγραψε στο Ισραήλ και την Μακάμπι Γκιβάτ Σμουέλ, με την οποία έπαιξε σε 27 ματς, με μέσο όρο 12,6 πόντων και 3,4 ριμπάουντ. Στην συνέχεια, αγωνίστηκε σε δύο Summer League του ΝΒΑ, χωρίς να καταφέρει να υπογράψει σε ομάδα του αμερικάνικου πρωταθλήματος.

Συνέχισε στην δεύτερη κατηγορία του ιταλικού πρωταθλήματος με την φανέλα της Πιστόια, έχοντας μέσο όρο 19,3 πόντων σε 30 αγώνες, ενώ το 2008-09 έπαιξε σε 37 ματς με την ομάδα της Σκαφάτι με μέσο όρο 18,5 πόντων. Το 2009-10 έπαιξε στην Βενέτσια, πριν επιστρέψει την επόμενη χρονιά στην Σκαφάτι.

Το φθινόπωρο του 2011, υπέγραψε στην Σαν Μαρτέν Κοριέντες από την Αργεντινή, αγωνιζόμενος σε οκτώ αγώνες, πριν μεταγραφεί στον Άρη Θεσσαλονίκης το Νοέμβριο του 2011. Με τους "κίτρινους" έπαιξε σε 22 αγώνες, έχοντας 9,7 πόντους μέσο όρο. Την επόμενη χρονιά, υπέγραψε στην ουκρανική Ντνίπρο Αζότ, ενώ το 2013-14 συνέχισε στην πολωνική Τρεφλ Σοπότ.

Το 2014-15, αγωνίστηκε με την ισραηλινή Ελιτζούρ Ράμλα, ενώ το καλοκαίρι του 2015 υπέγραψε στην Πέγια από το Κόσοβο.

Παραπομπές

Πηγές
 Ο Ρόναλντ Ντέιβις στον ΑΡΗ - ArisBC
 Ronald Davis Basketball Player Profile, KB Peja
 RONALD DAVIS - Welcome to Eurocup

Αμερικανοί καλαθοσφαιριστές
Καλαθοσφαιριστές Άρη
Καλαθοσφαιριστές πολωνικών συλλόγων
Καλαθοσφαιριστές ισραηλινών συλλόγων
Καλαθοσφαιριστές ιταλικών συλλόγων‎
Καλαθοσφαιριστές αργεντίνικων συλλόγων‎
Καλαθοσφαιριστές ουκρανικών συλλόγων‎‎
Καλαθοσφαιριστές Κεραυνού Στροβόλου‎‎